કવિતા પદાર્થ પ્રત્યેની થોડી ઘણી સમજદારી અને સજાગતાને પરિણામે એવું સમજાયું છે કે કવિતા એ કેવળ શબ્દોની રમત નથી કે નથી તો ડાબા હાથનો ખેલ; કવિતા આપણે ઈચ્છીએ ત્યારે આવતી નથી અને આપણે ધારીએ ત્યારે કવિતાને આવતી રોકી શકાતી પણ નથી; કવિતા પ્રતિજ્ઞાપૂર્વક લખાતી નથી, તેમ આપમેળે અવતરતી કવિતાને પ્રવેશબંધી પણ ફરમાવી શકાતી નથી, એવી સ્વયંભૂ કવિતા સાથે કામ પાડવું એ જ તો કવિને માટે મોટામાં મોટો પડકાર છે.